Qirg'izistonda Rauf Parfi, Muhammad Solih ijodiga qiziqish ortmoqda
"Kitobni qo'limga olarkanman, qalbimni faxr tuyg'usi chulg'ab oldi. Bishkekda o'zbek adabiyotining, o'zbek she'riyatining namoyondasi i
Qirg’izistonlik adabiyot muxlislari qo’liga marhum shoir Abdurauf Parfining “Iymon asiri”, shoir Muhammad Solihning “Valfajr” she’riy to’plamlari kelib tegdi. O’shlik adabiyotshunos o’qituvchi Mamlakat Yo’ldosheva shoir Rauf Parfining kitobini qo’liga olarkan, ko’nglidan kechgan o’ylarni shunday ifodalaydi: - Kitobni qo’limga olarkanman, qalbimni faxr tuyg’usi chulg’ab oldi. Bishkekda o’zbek adabiyotining, o’zbek she’riyatining namoyondasi ijodiga e’tibor berilayotgani, uning ijodi targ’ib qilinayotgani meni quvontirdi, - deydi adabiyotshunos Mamlakat Yo’ldosheva. O’shDU o’zbek filologiyasi fakul’teti o’qituvchisi, shoir Davron Hotamning aytishicha, Rauf Parfining kitobini qo’liga olarkan, uni hayajon chulg’ab olgan: - Kitob qo’limga tusharkan, sochlari oqarib ketgan, Solih ta’biri bilan aytganda, insonlarning tilida gapirishni o’rganib olgan qush” suratini, yuzlarida ajinlari taram-taram, ko’zlarida olov, qandaydir bir olovmi dard yonayotgan shoir Abdurauf Parfi O’zturkni ko’rish men uchun juda hayajonli bo’ldi. Bu kitobdagi buyuk g’amni his qilish albatta hayajonlantirmay qo’ymaydi. Shoir she’rlarini shoshilinch, bir onda o’qigim, hammasini his qilgim, tuygim keldi. Ammo qiyin edi... Davron Hotam shoir she’rlaridan birini o’qir ekan, nafaqat shoir ijodidan, balki uning shaxsidan-da hayratlanishini aytadi: - “Tilamchiga sadaqa bermoqchi berdim. Hech vaqo yo’q lekin kissamda. Voy bechora, dedi u kulib”. Tilamchidan ham o’zini pastga qo’yayotgan, tilamchida-ku nimadir bor ekan, menda esa o’sha tilamchiga bergani hech vaqo yo’q deb o’zining ijtimoiy holatini aytayotgan shoir Abdurauf Parfining hayotini eslasangiz, shoir shaxsiga, nafaqat ijodiga, uning odam sifatida qanday qilib yashaganini, shoirning bugungi kundagi darvesh ekanini his qilasiz. Surgundagi shoir Muhammad Solihning “Valfajr” kitobiga esa uning butun umri davomida yozgan barcha she’rlari kiritilgan. Kitob so’zboshidan iqtibos: “Shu tubandagi kitob mening qalamimdan chiqdi. Sovet davrida yozilgan, gizli yoki oshkora shirk asoratlari tashigan she’rlardan voz kechdim, ba’zi dahriy kalimalarni tuzatdim, bosh egmaganlarini esa darhol boshini uchirdim – tahrir etdim. O’ylaymanki, men izlaganim baxtu-saodatni topdim, inshoolloh. Va so’zimni tutdim: ortiq she’r yozmayman. Sovet davrida yozilgan she’rlardan shu qo’lingizdagi kitob tashqarisida mening ismimdan bosilgan har qanday she’riy matn – meniki emasdir. Bunga Siz shohid bo’ling”. Shoir Davron Hotamga ko’ra, Muhammad Solih ijodi 20 asrning ikkinchi yarmida o’zbek adabiyotida tub burilish yasagan edi. - Shoir hozir ham adabiyotda katta figura sanaladi. U siyosatchi sifatida talabalarni qiziqtirmasligi mumkin, ammo, Solih ijodi o’rganilishi kerak, – deydi Davron Hotam. Quyida Rauf Parfining "Iymon Asri" kitobining kirish qismi: